Broj: 711-I-1907-P-183-21/22-05-17

Zagreb, 16. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), **povodom vlastitih saznanja mogućeg sukoba interesa** **rukovodećeg državnog službenika Zdravka Baraća, ravnatelja Uprave u Ministarstvu poljoprivrede te pomoćnika ministra poljoprivrede do 18. veljače 2021.,** na 186. sjednici, održanoj dana 16. rujna 2021, donosi sljedeću:

**ODLUKU**

1. **Pokreće se postupak za odlučivanje o sukobu interesa protiv rukovodećeg državnog službenika Zdravka Baraća, ravnatelja Uprave u Ministarstvu poljoprivrede te pomoćnika ministra poljoprivrede do 18. veljače 2021., zbog moguće povrede članka 14. stavka 1. ZSSI/11-a, u svezi s člankom 20. stavkom 3. ZSSI/11-a, koja proizlazi iz primanja naknade za obavljanje funkcije predsjednika Upravnog vijeća ustanove Državna egrela Đakovo i Lipik u iznosu od 2.785,73 kn dana 4. ožujka 2021. te u iznosu od po 2.000,00 kn mjesečno od travnja 2021. do 25. prosinca 2021. u razdoblju nakon prestanka obnašanja dužnosti pomoćnika ministra poljoprivrede.**
2. **Poziva se rukovodeći državni službenik Zdravko Barać da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

U Povjerenstvu su dana 11. kolovoza 2021., pod brojem 711-U-4288-P-183/21-01-3 te dana 16. kolovoza 2021., pod brojem 711-U-4368-P-183/21-02-3 zaprimljene anonimne prijave mogućeg sukoba interesa podnesene protiv Zdravka Baraća, ravnatelja Uprave u Ministarstvu poljoprivrede te pomoćnika ministra poljoprivrede do 18. veljače 2021., povodom kojih se vodi predmet P-183/21.

U prijavama se u bitnome navodi da je Zdravko Barać rukovodeći državni službenik kojeg imenuje Vlada Republike Hrvatske te da je zaposlen u Ministarstvu poljoprivrede na funkciji ravnatelja Uprave za stočarstvo. Nadalje se iznosi da ujedno predsjednik Upravnog vijeća Državne ergele Đakovo i Lipik, javne ustanove koja je korisnik državnog proračune osnovane Uredbom Vlada Republike Hrvatske. Iznosi se kako je u izvješću o imovinskom stanju naveo da obavlja navedenu funkciju uz primanje mjesečne naknade u iznosu od 2.000,00 kn neto. Podnositelj ističe da nadzor nad radom ove ustanove provodi Ministarstvo poljoprivrede, iz čega proizlazi da je Zdravko Barać u sukobu interesa. Također se navodi da kao rukovodeći državni službenik ne smije primati naknadu za obavljanje funkcije u upravnom ili nadzornom tijelu, ako državno tijelo u kojem obnaša dužnost provodi nadzor nad tom pravnom osobom.

 Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

Slijedom navedenog, Povjerenstvo utvrđuje kako će predmet P-183/21, koji je otvoren prije stupanja ZSSI/21-a na snagu dana 25. prosinca 2021., biti dovršen sukladno odredbama ZSSI/11-a.

 Uvidom u Registar dužnosnika koji ustrojava i vodi Povjerenstvo, utvrđeno je da je Zdravko Barać obnašao dužnost pomoćnika ministra poljoprivrede od 4. travnja 2019. do 18. veljače 2021., te da od 18. veljače 2021. obnaša dužnost ravnatelja Uprave u Ministarstvu poljoprivrede.

Člankom 3. stavkom 1. podstavkom 6. ZSSI/11-a propisano je da su pomoćnici ministara dužnosnici u smislu odredbi navedenoga Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Člankom 69. stavkom 1. Zakona o sustavu državne uprave propisano je da će ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. toga Zakona pokrenuti postupke imenovanja ravnatelja upravnih organizacija u sastavu ministarstava. Stavkom 2. istog članka Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. toga članka.

Nadalje, člankom 3. stavkom 2. ZSSI/11-a propisano je da se odredbe iz članka 8., 9. i 10, glave III, članka 42. do 46. i članka 55. stavka 3. tog Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Obzirom da je Zdravko Barać rukovodeći državni službenik temeljem okolnosti obnašanja dužnosti ravnatelja Uprave u Ministarstvu poljoprivrede, istog su obvezivale odredbe ZSSI/11-a isključivo u pogledu ispunjenja obveze podnošenja izvješća o imovinskom stanju, provođenja postupka administrativne i redovite provjere podnesenih izvješća o imovinskom stanju te izricanja sankcije vezanih za utvrđeni propust podnošenja izvješća te nesklad ili nerazmjera između podataka izvješća i podataka kojima raspolažu državna tijela.

Stoga je Povjerenstvo okolnosti iz zaprimljenih prijava u kontekstu zabrana i ograničenja koje su propisane odredbama ZSSI/11-a ispitivalo samo u odnosu na obnašanje dužnosti pomoćnika ministra, s obzirom da su odredbe Zakona o državnim službenicima mjerodavne za sukob interesa u kojem bi se našao kao rukovodeći državni službenik.

Uvidom u podatke sudskog registra nadležnog Trgovačkog suda u Osijeku, utvrđeno je da je Republika Hrvatska jedini osnivač ustanove Državna ergele Đakovo i Lipik.

Uvidom u Registar pravnih osoba od posebnog interesa koji vodi Povjerenstvo, utvrđeno je da je Hrvatski veterinarski institut ustanova od posebnog državnog interesa, sukladno Odluci o popisu pravnih osoba od posebnog državnog interesa od 15. prosinca 2010. ("Narodne novine" broj 144/10.), Odluci o izmjenama i dopunama Odluke o popisu pravnih osoba od posebnog državnog interesa od 31. siječnja 2014. ("Narodne novine", broj 16/14.), Odluci o izmjenama i dopunama Odluke o popisu pravnih osoba do posebnog interesa od 15. svibnja 2015. („Narodne novine", broj 55/15.), Odluci o dopuni Odluke o popisu pravnih osoba od posebnog državnog interesa od 25. svibnja 2015. („Narodne novine“, broj 105/15.), te Odluci o izmjeni Odluke o popisu pravnih osoba od posebnog državnog interesa od 25. svibnja 2015. („Narodne novine“, broj, 134/20.).

Povjerenstvo je dopisom Broj: 711-I-1425-P-183/21-03-17 od 9. rujna 2021. od ustanove Državna ergele Đakovo i Lipik zatražilo očitovanje na okolnosti u kojem razdoblju dužnosnik Zdravko Barać, pomoćnik ministra poljoprivrede do 18. veljače 2021., obavlja funkciju člana/predsjednika Upravnog vijeća ustanove Državna ergela Đakovo i Lipik te je li dužnosnik za obavljanje navedene funkcije primao naknadu i koliko iznosi naknada ostvarena u svakoj godini.

Navedena ustanova očitovala se dopisom u kojem se navodi da je Vlada Republike Hrvatske 6. rujna 2018. donijela rješenje o imenovanju predsjednika i članova Upravnog vijeća Državne ergele Đakovo i Lipik („Narodne novine" broj 81/18.), kojim je za predsjednika Upravnog vijeća imenovan Zdravko Barać, te da u razdoblju obnašanja dužnosti pomoćnika ministra od 4. travnja 2019. do 18. veljače 2021. nije primao naknadu za obavljanje funkcije predsjednika Upravnog vijeća Državne ergele Đakovo i Lipik, jer se smatrao dužnosnikom u smislu članka 3. podstavka 26. ZSSI/11-a.

Uvidom u podatke Porezne uprave temeljem ovlaštenja iz sklopljenog Sporazuma, Povjerenstvo je utvrdilo da je Zdravku Baraću ustanova Državna ergela Đakovo i Lipik dana 4. ožujka 2021 isplatila iznos od 2.785,73 kn, te 6. travnja 2021., 5. svibnja 2021., 5. srpnja 2021., 3. kolovoza 2021., 2. rujna 2021., 4. listopada 2021., 3. studenoga 2021. te 6. proisnca 2021. iznos od po 2.000,00 kn, pod šifrom isplate 4030 – ostali nenavedeni primici od kojih se utvrđuje drugi dohodak.

Člankom 14. stavkom 1. ZSSI/11-a propisano je da dužnosnici ne mogu biti članovi upravnih vijeća ustanova, odnosno nadzornih odbora izvanproračunskih fondova.

Člankom 14. stavkom 2. ZSSI/11-a propisano je da da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 20. stavku 3. ZSSI/11-a obveze koje za dužnosnika proizlaze iz članka 14. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

S obzirom da je Zdravko Barać obnašao dužnost pomoćnika ministra poljoprivrede do 18. veljače 2021., ograničenje iz članka 20. stavka 3. ZSSI/11-a bi ga obvezivalo do zaključno 18. veljače 2022. godine, međutim, kako se ZSSI/11 prestao primjenjivati 25. prosinca Povjerenstvo je razmatralo ove okolnosti u razdoblju od 19. veljače 2021. do 25. prosinca 2021.

U ovome je slučaju Zdravko Barać mogao nakon prestanka mandata obavljati funkciju predsjednika Upravnog vijeća ustanove Državna ergela Đakovo i Lipik, jer je ista proglašena ustanovom od posebnog državnog interesa, ali nije mogao sukladno članku 3. stavku 2. ZSSI/11-a u tom razdoblju primati naknadu za njezino obavljanje.

Imajući u vidu da je Zdravko Barać u razdoblju od 12 mjeseci od prestanka obnašanja dužnosti pomoćnika ministra poljoprivrede, što je utvđeno uvidom u podatke Porezne uprave, primao naknadu za obavljanje funkcije predsjednika Upravnog vijeća ustanove Državna ergela Đakovo i Lipik u mjesečnom iznosu od 2.000,00 kn razdoblju od travnja 2021. do 25. prosinca 2021., osim za mjesec ožujak 2021. kada je primio iznos od 2.785,73 kn, proizlazi da je ovakvim postupanjem moglo doći do povrede članka 14. stavka 1. u svezi s člankom 20. stavkom 3. ZSSI-a.

Sukladno članku 39. stavka 3. ZSSI-a poziva se rukovodećeg državnog službenikaZdravka Baraća da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

**ZAMJENIK PREDSJEDNICE POVJERENSTVA**

 **Davorin Ivanjek, dipl. iur.**

**Dostaviti:**

1. Rukovodeći državni službenik Zdravko Barać, osobnom dostavom
2. Podnositelj prijave na znanje
3. Objava na internetskoj stranici Povjerenstva
4. Pismohrana